O româncă este obligată de magistrați să-i înapoieze fostului logodnic, un bărbat american, 200.000 de dolari.

O tânără din București este obligată de instanță să-i restituie fostului logodnic, un om de afaceri american, 200.000 de dolari, după ce nunta celor doi a fost anulată. Sentința, prima de acest fel, vine la la aproape patru ani de la modificarea codului civil, relatează Știrile ProTV.

Richard Grover și Alina s-au cunoscut în 2010, la Londra, acolo unde românca lucra ca barmaniță. Cei doi au început o relație care a durat aproape doi ani, perioadă în care bărbatul a venit de la multe ori și în România pentru a-i cunoaște familia partenerei sale.

În final, Richard a cerut-o în căsătorie pe iubita lui, oferindu-i un inel cu diamante, în valoare de 8.000 de dolari.

Alina a mai primit de la viitorul soț 60.000 de dolari pentru a organiza nunta și tot atât pentru a-și cumpăra o mașină. În plus, chiria apartamentului din Londra, unde fata locuia împreună cu sora ei, l-a costat pe american 7.000 de lire sterline.

În momentul în care bărbatul nu i-a mai dat bani însă, românca a rupt logodna. Pentru că tânăra a refuzat să-i returneze banii, Richard a apelat la ajutorul instanței.

„A ținut fiecare chitanță, fiecare bon, fiecare cheltuială pe care a făcut-o cu pârâta, sora ei și, bineînțeles, toată familia”, a explicat avocatul Dan Dandeș.

Instanța i-a dat câștig de cauză lui Richard Grover, întrucât noul Cod Civil precizează că „În cazul ruperii logodnei, sunt supuse restituirii darurile pe care logodnicii le-au primit în considerarea logodnei sau, pe durata acesteia, în vederea căsătoriei, cu excepția darurilor obișnuite. Darurile se restituie în natură sau, dacă aceasta nu mai este cu putință, în măsura îmbogățirii”.

Deși Alina a refuzat să facă orice comentariu pe marginea acestui subiect, americanul este convins acum că totul nu a fost decât un plan bine pus la punct.

„I-am întâlnit familia de multe ori, am vorbit cu ei, am fost acasă la ei. Așadar, a fost, așa cum am mai spus, un proces foarte complex să mă fraudeze și tind să cred că nu sunt singurul bărbat căruia i-a făcut asta”, a mai afirmat Richard.